Tajomné kráľovstvo

Údolie jednorožcov

Vyšlo aj v tlačovej podobe

Objednať môžete na

www.fragment.sk

www.albatrosmedia.sk

Rosie Banksová

Tajomné kráľovstvo – e-kniha

Copyright © Albatros Media a. s., 2017

Všetky práva vyhradené.

Žiadna časť tejto publikácie nesmie byť rozširovaná

bez písomného súhlasu majiteľov práv.

Nové dobrodružstvo

„Taaak!“ vzdychla si Ellie Macdonaldová a odstúpila od pekáča na pečenie, aby sa pokochala krásnymi tvarmi, ktoré na ňom boli rozložené.

Bolo daždivé nedeľné odpoludnie a jej dve najlepšie kamarátky, Summer Hammondová a Jasmina Smithová, prišli na návštevu, aby spoločne upiekli sušienky. Summer svoje vykrojila do tvaru srdiečok, zato Jasmina dala svojim tvar koruniek. Umelkyňa Ellie dokonca vyrobila sušienkové víly.

„Ako dlho ich máme piecť?“ zaujímala sa Summer a zamyslene si krútila končekom jedného zo svojich blonďavých vrkočov. „Bola by som nerada, keby sme ich spálili!“

„Pätnásť minút,“ prečítala Ellie návod z kuchárskej knihy.

„Pätnásť minút?!“ teatrálne bedákala Jasmina, zviezla sa do stoličky a lesklé čierne vlasy sa jej rozleteli okolo tváre. „Ale ja som už hrozne hladná!“

„Bude to len chvíľočka,“ zasmiala sa Ellie. „Skočím po budík.“

Vystrelila od stola, kde pracovali, ale prudko zakopla, pretože sa jej zachytila noha o stoličku.

„Fúha,“ vyhŕkla, keď stolička s rachotom spadla na zem.

Pani Macdonaldová sa prišla pozrieť, čo to bolo za hluk. „Nerobte si s tým starosti, dievčatá,“ riekla a so záujmom si prezerala sušienky na pekáči. „Dám ich upiecť a zavolám vás, keď budú hotové. Určite budú veľmi chutné. A povykrajovali ste také pekné tvary! Korunky a srdiečka, a dokonca aj víly. Vy teda máte veľkú predstavivosť!“

Zatiaľ čo pani Macdonaldová dávala sušienky do rúry, tri kamarátky si pobavene vymenili sprisahanecké pohľady. Samozrejme, že sa Ellina mamina domnieva, že majú veľkú predstavivosť – ona predsa nenavštívila Tajomné kráľovstvo, kde sa len pred pár dňami dievčatá stretli so skutočným kráľom, ktorý nosí ozajstnú korunu. Stretli sa tam aj s vílami a na narodeninovej oslave kráľa Radovana ochutnali kúzelné nekonečné sušienky v tvare srdiečok!

„Poďme hore, kým sa sušienky upečú,“ navrhla Jasmina. „Zatiaľ skontrolujeme Kúzelnú skrinku,“ dodala pošepky, keď sa dievčatá vybrali do Ellinej izby. „Len pre istotu! Vzala si ju so sebou, však, Summer?“

„Samozrejme,“ odvetila Summer s úsmevom.

Ellina izba mala obdĺžnikový tvar a bola plná svetla. Na veľkom stole ležali pohádzané jej skicáre a maliarske náčinie a na orgovánovo fialových stenách boli rozvešané pestrofarebné obrázky, ktoré nakreslila.

Dievčatá sa usadili na veľkú sedačku pod oknom, kde Ellie zvyčajne maľovala.

Summer opatrne vytiahla z tašky Kúzelnú skrinku a podala ju Jasmine, ktorá si dychtivo prezerala zrkadielko na jej veku.

Skrinka bola rovnako krásna, ako keď ju po prvý raz uvideli. Bola celá z dreva, bočnice zdobili kúzelné tvory, bola to jemná drevorezba. Na vyrezávanom veku bolo zrkadielko a okolo neho šesť trblietavých zelených kameňov.

„To bolo veru šťastie, že sme ju našli na školskom bazáre,“ usmiala sa Summer.

„My sme ju nenašli – ona si našla nás!“ pripomenula jej Jasmina. „Kúzelná skrinka vedela, že jedine my dokážeme Tajomnému kráľovstvu pomôcť.“

Tajomné kráľovstvo bolo úžasné miesto, kde žilo veľké množstvo kúzelných tvorov – malo však jeden veľký problém. Od tých čias, čo si jeho poddaní za svojho vládcu zvolili kráľa Radovana a nie jeho zlú sestru kráľovnú Zášť, bola táto žena odhodlaná každému v kráľovstve znepríjemňovať život, aby bol rovnako nešťastný ako ona. Po celej krajine rozmiestila šesť hrôzostrašných bleskov, a každý z nich obsahoval kliatbu, ktorá mala napáchať veľké škody.

„Kráľovstvo ešte stále potrebuje našu pomoc,“ podotkla Ellie. „Zabránili sme síce prvému kráľovninmu blesku, aby zničil kráľovi Radovanovi jeho narodeninovú oslavu, ale zatiaľ sme objavili len jeden z tých, ktoré ukryla. Trixibella povedala, že ich je šesť.“

„Dúfam, že Trixi zasa čoskoro uvidíme,“ vzdychla si Summer. „Bolo také krásne stretnúť sa so skutočnou vílou.“

„No nezdá sa mi, že sa s ňou dnes uvidíme,“ vyhlásila so smútkom v hlase Jasmina, položila skrinku a čupla si na Ellin doma upletený koberček. „Zrkadielko je prázdne.“

„Nie, to nie je!“ vykríkla Ellie, schytila skrinku a dôkladne si ju prezerala. „Pozrite sa!“

Zrkadielko sa rozsvietilo a začalo sa trblietať. Z jeho mihotajúcej hlbiny sa vynorili slová.

„Ďalšia hádanka!“ usúdila Ellie. Prečítala nahlas, čo stálo na zrkadielku:

Druhý blesk je plný zloby,

kde tvorom roh čelo zdobí.

Zrušiť musíme kúzlo zlé,

kým sa slávna súťaž nezačne!“

Ellie zamyslene zvraštila čelo.

„Tvorovia s jedným rohom,“ nahlas uvažovala. „Neviem ako vám, ale mne to pripomína…“

„Jednorožce!“ vyhŕkla Summer s rozžiarenými očami. „Na kráľovej narodeninovej oslave jednorožce boli! Lenže neviem, kde sa zdržiavajú.“

Kúzelná skrinka sa v tej chvíli rozsvietila ešte jasnejšie. Pomaly sa otvorila a v prúde svetla zvnútra vyletel kúsok pergamenu.

Bola to kúzelná mapa, ktorú im venoval kráľ Radovan po ich zatiaľ prvom i poslednom dobrodružstve!

Jasmina ju opatrne rozložila. Bol na nej zobrazený ostrov Tajomného kráľovstva. Vyzeral ako zakrútený rožok alebo písmeno cé. Všetky tri dievčatá sa zhlukli okolo mapy.

„Tamto je palác kráľa Radovana,“ ukázala Jasmina na ružovú budovu so štyrmi zlatými vežičkami. Vlajky na vrcholkoch vežičiek sa zľahka trepotali ako vo vánku.

Summer pátrala na mape ďalej. „Kvetinový les,“ čítala nahlas. „Zátoka delfínov.“

„A čo je toto?“ spýtala sa Jasmina a ukázala na zalesnenú oblasť obklopenú strmými kopcami.

Ellie sa naklonila nižšie nad mapu. „Údolie jednorožcov!“ zvolala. „Ten ďalší blesk je určite niekde tu!“

Všetky sa obrátili ku Kúzelnej skrinke, ale nič sa neudialo.

„Ako sme to urobili predtým?“ nahlas zauvažovala Summer.

„Položili sme ruky na kamene a objavila sa Trixi s kráľom Radovanom!“ spomenula si Jasmina. Kúzelná skrinka začala znovu žiariť a kamarátky rýchlo pritisli dlane na jagavé kamene.

„Odpoveď na hádanku je Údolie jednorožcov!“ zašepkala Ellie.

Zo skrinky na okamih vyšľahol taký jasný záblesk svetla, že museli zatvoriť oči. Potom zmizol a nastalo ticho.

Dievčatá sa opatrne rozhliadali.

„Myslíte, že to zabralo?“ spýtala sa Jasmina. „Prvý raz sa objavili Trixi a kráľ Radovan u Summer v skrini.“

Všetky tri sa obrátili k Elinej skrini. Potom však kúsok za nimi zarachotilo veko Ellinej debny na hračky…

Ellie to kútikom oka zazrela, prudko sa obrátila, až takmer spadla na zem. „Uviazli v škatuli na hračky!“ vykríkla.

Table of Contents

Nové dobrodružstvo